仁宗皇帝二詩御漢體書贊
作者：岳珂
朝代：宋

paragraphs: 鴻荒有開，昉頡鳥跡。
字學之興，亦既象物。
漢有議郎，曰臣蔡邕。
帛書發奇，出淳古蹤。
千齡寥寥，嗣響逾邈。
貞觀御牀，淳化秘閣。
雲漢之章，施于仁皇。
厥維天葩，源宋跨唐。
萬幾燕閒，成是肆筆。
弛張異用，游戲如一。
士俗之成，玄默自躬。
見于首篇，尚絅之風。
安不忘危，尤示注意。
筆墨之餘，又形拊髀。
慶曆之治，太平極功。
帝心所存，天地與同。
春朝鳴珂，秋塞沈柝。
一視之仁，昭此聖學。
海嶽八極，羲娥九霄。
媲于寶藏，萬世見堯。